b'\n_START_ARTICLE_\nLos Angelesin mellakat 1992\n_START_SECTION_\nTausta\n_START_PARAGRAPH_\nLos Angeles oli 1900-luvun lopulla etnisesti monimuotoinen kaupunki. V\xc3\xa4hemmist\xc3\xb6yhteis\xc3\xb6iss\xc3\xa4 kuitenkin koettiin vahvasti Los Angelesin valkoihoisten poliisien suorittavan etnist\xc3\xa4 profilointia ja k\xc3\xa4ytt\xc3\xa4ytyv\xc3\xa4n v\xc3\xa4kivaltaisesti afroamerikkalaisia ja latinoita kohtaan. N\xc3\xa4m\xc3\xa4 tuntemukset vahvistuivat, kun poliisit hakkasivat raa\xe2\x80\x99asti afroamerikkalainen Rodney Kingin._NEWLINE_King oli 3. maaliskuuta 1991 kahden matkustajan kanssa ajamassa l\xc3\xa4nteen Foothill Freewayt\xc3\xa4 pitkin, kun nelj\xc3\xa4 LAPD:n poliisia pys\xc3\xa4yttiv\xc3\xa4t h\xc3\xa4net takaa-ajon j\xc3\xa4lkeen. Rodney oli ajanut moottoritiell\xc3\xa4 190 kilometrin tuntivauhdilla. H\xc3\xa4net taklattiin maahan, h\xc3\xa4nt\xc3\xa4 ammuttiin et\xc3\xa4lamauttimella sek\xc3\xa4 lis\xc3\xa4ksi ly\xc3\xb6tiin pampulla. Paikalla ollut argentiinalainen George Holliday kuvasi tapauksesta muutaman ensimm\xc3\xa4isen minuutin asunnostaan k\xc3\xa4sin. Videolle ei tallentunut kuitenkaan se, ett\xc3\xa4 Rodney vastusti poliisia sek\xc3\xa4 pid\xc3\xa4tyst\xc3\xa4._NEWLINE_Rodney oli takaa-ajon aikana ajanut useasti punaisia valoja p\xc3\xa4in eik\xc3\xa4 ollut pys\xc3\xa4htynyt stop-merkkien kohdalla. Poliisit ep\xc3\xa4iliv\xc3\xa4t h\xc3\xa4nen olleen PCP:n vaikutuksen alaisena._NEWLINE_Poliisien k\xc3\xa4yt\xc3\xb6ksest\xc3\xa4 Rodneyn pid\xc3\xa4tyksess\xc3\xa4 uutisoitiin paljon ymp\xc3\xa4ri maata; muun muassa New York Times julkaisi 21 artikkelia tapahtumasta. Los Angelesin kaupungin oikeudenk\xc3\xa4yntiasiamies haastoi kaikki nelj\xc3\xa4 poliisia oikeuteen pahoinpitelyst\xc3\xa4 sek\xc3\xa4 liiallisesta voimank\xc3\xa4yt\xc3\xb6st\xc3\xa4.\n_START_SECTION_\nMellakoiden alku\n_START_PARAGRAPH_\nKingin pahoinpidelleet poliisit joutuivat oikeuteen, ja heid\xc3\xa4n tuomionsa julistettiin 29. huhtikuuta 1992. Kymmenest\xc3\xa4 valkoihoisesta sek\xc3\xa4 yhdest\xc3\xa4 latinosta ja aasialaisesta koostunut valamiehist\xc3\xb6 vapautti jokaisen poliisin syytteist\xc3\xa4. Heit\xc3\xa4 oli syytetty muun muassa aseellisesta pahoinpitelyst\xc3\xa4 ja liioitellusta voimank\xc3\xa4yt\xc3\xb6st\xc3\xa4. Jo puolen tunnin p\xc3\xa4\xc3\xa4st\xc3\xa4 tuomion ilmoittamista yli 300 ihmist\xc3\xa4 osoitti mielt\xc3\xa4\xc3\xa4n p\xc3\xa4\xc3\xa4t\xc3\xb6st\xc3\xa4 vastaan Los Angelesin piirikunnan oikeustalolla. Kello 17 ja 18 v\xc3\xa4lill\xc3\xa4 reilut parikymment\xc3\xa4 LAPD:n johtamaa poliisia kohtasi p\xc3\xa4\xc3\xa4asiassa afroamerikkalaiset mielenosoittajat South Los Angelesissa. Poliisit joutuivat vet\xc3\xa4ytym\xc3\xa4\xc3\xa4n alimiehitettyin\xc3\xa4. Uusi ryhm\xc3\xa4 mielenosoittajia aloitti mielenosoituksia LAPD:n tukikohdissa ymp\xc3\xa4ri Los Angelesia noin kello 18.30. Viisitoista minuuttia my\xc3\xb6hemmin v\xc3\xa4kijoukko aloitti Florence Avenuen ja Normandie Avenuen kulmassa varastelun sek\xc3\xa4 hy\xc3\xb6kk\xc3\xa4\xc3\xa4misen ihmisten ja p\xc3\xa4\xc3\xa4asiassa valkoihoisten omistamien ajoneuvojen kimppuun._NEWLINE_Mellakoiden ensimm\xc3\xa4isen\xc3\xa4 uhrina pidet\xc3\xa4\xc3\xa4n valkoihoista Reginald Oliver Denny\xc3\xa4, joka mellakoista tiet\xc3\xa4m\xc3\xa4tt\xc3\xa4 pys\xc3\xa4htyi hiekkalastissa olleella rekka-autollaan liikennevaloihin Florence Avenuen ja Normandie Avenuen risteyksess\xc3\xa4. Tummaihoiset ihmiset vetiv\xc3\xa4t Dennyn ulos rekan ohjaamosta ja pahoinpiteliv\xc3\xa4t t\xc3\xa4t\xc3\xa4 katua vasten samaan aikaan kun risteyksen yl\xc3\xa4puolella lent\xc3\xa4neet uutishelikopterit kuvasivat tapahtumia. Denny onnistui pahoinpitelyn j\xc3\xa4lkeen lopulta nousemaan takaisin rekan ohjaamoon ja yritti ajaa tajunnan rajamailla pois paikalta. T\xc3\xa4ss\xc3\xa4 vaiheessa apuun riensi afroamerikkalainen siviili Bobby Green Jr., joka oli n\xc3\xa4hnyt tapahtuman suorana televisiostaan. Green (my\xc3\xb6s kuorma-autonkuljettaja), nousi Dennyn rekan ohjaamoon, siirsi h\xc3\xa4net syrj\xc3\xa4\xc3\xa4n kuskin paikalta, ja ajoi h\xc3\xa4net sairaalaan.\n_START_SECTION_\nKuusi mellakkap\xc3\xa4iv\xc3\xa4\xc3\xa4\n_START_PARAGRAPH_\nMellakat levisiv\xc3\xa4t nopeasti isoon osaan Los Angelesin suuraluetta Pacoimasta Long Beachille. Pahiten ne iskiv\xc3\xa4t South Los Angelesiin, Pico-Unioniin ja Koreatowniin, miss\xc3\xa4 korealaisten kauppaiden ja afroamerikkalaisten asiakkaiden v\xc3\xa4lit olivat jo ennest\xc3\xa4\xc3\xa4n huonot._NEWLINE_Mellakoiden 2. p\xc3\xa4iv\xc3\xa4n\xc3\xa4 alkoi rauhallisesti, mutta silti pian olivat k\xc3\xa4ynniss\xc3\xa4 samanlaiset ry\xc3\xb6stelyt ja sytytetyt palot kuin edellisen\xc3\xa4 p\xc3\xa4iv\xc3\xa4n\xc3\xa4. Korealaiset j\xc3\xa4rjestiv\xc3\xa4t omalle alueelleen aseistettuja ryhmi\xc3\xa4 suojaamaan myym\xc3\xa4l\xc3\xb6it\xc3\xa4 huomattuaan, ett\xc3\xa4 poliisin resurssit eiv\xc3\xa4t ulottuneet heid\xc3\xa4n h\xc3\xa4t\xc3\xa4\xc3\xa4ns\xc3\xa4. Televisiossa n\xc3\xa4ytettiin kuvia laukaustenvaihdoista korealaisten ja mellakoitsijoiden v\xc3\xa4lill\xc3\xa4. Turvallisuusviranomaiset ryhtyiv\xc3\xa4t auttamaan korealaisten aluetta noin puolenp\xc3\xa4iv\xc3\xa4n aikoihin. Auttamisty\xc3\xb6h\xc3\xb6n osallistui poliisien suojeluksessa my\xc3\xb6s palolaitos. Toisena p\xc3\xa4iv\xc3\xa4n\xc3\xa4 televisiossa puhui lis\xc3\xa4ksi presidentti George H. W. Bush, jonka mukaan \xe2\x80\x9danarkismia ei tulla siet\xc3\xa4m\xc3\xa4\xc3\xa4n\xe2\x80\x9d. Televisiossa puhui my\xc3\xb6s n\xc3\xa4yttelij\xc3\xa4 Bill Cosby, joka kehotti mellakoinnin sijaan seuraamaan Cosby Show\xe2\x80\x99ta._NEWLINE_Kolmannen mellakkap\xc3\xa4iv\xc3\xa4n (perjantai 1. toukokuuta) alussa y\xc3\xb6ll\xc3\xa4 klo 01.00 Kalifornian kuvern\xc3\xb6\xc3\xb6ri Pete Wilson pyysi apua liittovaltion viranomaisilta mellakoiden taltuttamiseksi, mutta liittovaltion joukkojen valmistelutoimet viev\xc3\xa4t aikaa sunnuntaihin saakka. Kansalliskaartin vahvistuksia saapui my\xc3\xb6s lis\xc3\xa4\xc3\xa4 kaartin kokonaisvahvuuden ollessa 4\xc2\xa0000 sotilasta. Lis\xc3\xa4ksi osavaltion alueelta saapui mellakka-alueella yhteens\xc3\xa4 1\xc2\xa0700 eri turvallisuusorganisaatioihin kuuluvaa lainvalvojaa. Illan pimetty\xc3\xa4 mellakka-alueella iski lis\xc3\xa4ksi s\xc3\xa4hk\xc3\xb6katkos._NEWLINE_Presidentti George H. W. Bush puhui j\xc3\xa4lleen televisiossa tuomiten \xe2\x80\x9dmielivaltaisen terrorin ja laittomuuden\xe2\x80\x9d. Bush korosti edelleen \xe2\x80\x9dkiirett\xc3\xa4 j\xc3\xa4rjestyksen palauttamiseen\xe2\x80\x9d ja varoitti, ett\xc3\xa4 \xe2\x80\x9dmellakat tullaan kitkem\xc3\xa4\xc3\xa4n sill\xc3\xa4 voimank\xc3\xa4yt\xc3\xb6ll\xc3\xa4, joka on tarpeen j\xc3\xa4rjestyksen palauttamiseksi\xe2\x80\x9d. Bush otti lis\xc3\xa4ksi suoraan kantaa Rodney Kingin tapaukseen, ja ilmoitti m\xc3\xa4\xc3\xa4r\xc3\xa4nneens\xc3\xa4 oikeusministeri\xc3\xb6n tutkimaan asiaa._NEWLINE_Kolmannen p\xc3\xa4iv\xc3\xa4n aikana mellakat olivat aiheuttaneet useiden urheilu- ja viihdetapahtuminen peruuntumisia tai siirtoja my\xc3\xb6hemm\xc3\xa4ksi. Julkinen liikenne ja lentoliikenne joutuivat rajoittamaan palvelujaan. Nelj\xc3\xa4nten\xc3\xa4 p\xc3\xa4iv\xc3\xa4n\xc3\xa4 (2. toukokuuta) sotilaita saapui 4\xc2\xa0000 lis\xc3\xa4\xc3\xa4, my\xc3\xb6s merijalkav\xc3\xa4en m\xc3\xa4\xc3\xa4r\xc3\xa4vahvuus alueella nousi. J\xc3\xa4rjestys palautui sotilaiden m\xc3\xa4\xc3\xa4r\xc3\xa4n noustua. Viidenten\xc3\xa4 p\xc3\xa4iv\xc3\xa4n\xc3\xa4 (3. toukokuuta) pormestari Bradley ilmoitti asukkaille tilanteen kokonaishallinnan paranevan. Koulut, pankit ja liikkeet avattiin 4. toukokuuta uudelleen. Liittovaltion turvajoukot pysyiv\xc3\xa4t alueella 9. toukokuuta asti, osavaltion 14. toukokuuta asti ja kaikkein viimeisimm\xc3\xa4t varmistusosastot aina 27:nteen toukokuuta saakka.'